Video: Ondersoek geëis ná maatskaplike verslae in veld gevind word‘n Skermskoot uit die video. Die DA in die Vrystaat eis dat ŉ dringende ondersoek gedoen word nadat duisende verslae en vertroulike aansoekvorms vir maatskaplike toelae in ŉ oop veld naby Thaba Nchu, oos van Bloemfontein, gevind is. Patricia Kopane, die DA se premierskandidaat in die Vrystaat, sê sy en DA-lid Geordin Hill-Lewis het ŉ oorsigbesoek gebring aan ŉ mislukte vullisherwinningsaanleg in die gebied toe hulle op die aansoeke afgekom het. “Die onlangsste aansoeke is Oktober 2018 gedateer,” het Kopane gesê. Sy sê die party het aan Butana Kompela, LUR vir maatskaplike ontwikkeling, geskryf om te versoek dat daar dadelik ondersoek ingestel word hoe die vorms in die veld beland het sodat die persoon wat so nalatig was aanspreeklik gehou kan word. “Dit is onaanvaarbaar dat beamptes van die departement van maatskaplike ontwikkeling só roekeloos kan wees met vertroulike inligting.” Die aansoeke en verslae wat in die veld gevind is, sluit onder meer in oordragaansoeke vir kindersorgtoelae, sake van kindermishandeling en opsetlike nalatigheid wat deur ŉ hof aangehoor moet word en verslae van maatskaplike werkers oor noodleniging. Kopane het gesê die identiteitsnommers en besonderhede van mishandelde kinders moet veilig gestoor word en nie in ŉ oop veld lê nie. “Dit is ŉ growwe oortreding van die Wet op Kindersorg en -beskerming,” sê sy. “Dit is noodsaaklik dat sulke dokumente en ID’s, waarvan sommige nie gesertifiseer was nie, op ŉ veilige plek gestoor word wat sal voorkom dat iemand hierdie persoonlike inligting kan misbruik en dit gebruik om bankrekeninge mee oop te maak of bedrog te pleeg.” Kopane het gesê dit is hartseer om te sien dat mishandelde kinders en burgers sonder ŉ bron van inkomste so in die steek gelaat word. “Die beeld van duisende dokumente wat oor die veld gestrooi lê, is ŉ skerp herinnering van die mislukte ANC se ongeërgde houding teenoor die weerloosste individue in ons samelewing. Die DA sal dit nie duld nie en sal ook ons eie ondersoek na die saak doen,” het sy gesê.